CELEX: 32017R2243
Language: hu
Date: 2017-11-30 00:00:00
Title: A Bizottság (EU) 2017/2243 végrehajtási rendelete (2017. november 30.) az egyes áruk Kombinált Nómenklatúra szerinti besorolásáról szóló 1212/2014/EU végrehajtási rendelet hatályon kívül helyezéséről

8.12.2017   
            
            
               HU
            
            
               Az Európai Unió Hivatalos Lapja
            
            
               L 324/1
            
         A BIZOTTSÁG (EU) 2017/2243 VÉGREHAJTÁSI RENDELETE
   (2017. november 30.)
   az egyes áruk Kombinált Nómenklatúra szerinti besorolásáról szóló 1212/2014/EU végrehajtási rendelet hatályon kívül helyezéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   Tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
   mivel:
   
               (1)
            
            
               A Bizottság az 1212/2014/EU végrehajtási rendelettel (2) egy szilárd, henger alakú, csavarmenetes, titánötvözetből készült, a baleseti sebészet területén történő felhasználás céljából vám elé állított terméket a 8108 90 90 KN-kód alá sorolt be.
            
         
               (2)
            
            
               A C-51/16. sz. ügyben (3) hozott ítéletében a Bíróság kimondta, hogy az 1101/2014/EU bizottsági végrehajtási rendelettel (4) módosított 2658/87/EGK tanácsi rendelet (5) I. mellékletében szereplő Kombinált Nómenklatúra (KN) 9021 vámtarifaszámát úgy kell értelmezni, hogy az alá tartoznak az alapeljárásban szereplőhöz hasonló orvosi implantálható csavarok, mivel e termékek olyan jellemzőkkel rendelkeznek, amelyek – különösen a gondos kivitelük és nagy pontosságuk, valamint a gyártási módszerük és különleges felhasználásuk alapján – megkülönböztetik őket a hagyományos termékektől. Így különösen az a tény, hogy az alapeljárásban szereplőhöz hasonló orvosi implantálható csavarok csak speciális orvosi eszközök segítségével ültethetők be az emberi testbe, hagyományos eszközökkel azonban nem, olyan jellemzőnek minősül, amelyet figyelembe kell venni ahhoz, hogy ezen orvosi implantálható csavarokat a hagyományos termékektől megkülönböztessék.
            
         
               (3)
            
            
               Az 1212/2014/EU végrehajtási rendelet hatálya alá tartozó termék megfelel az implantálható csavarokra vonatkozó ISO/TC 150 szabványnak, és a baleseti sebészet területén törések rögzítése során történő felhasználás céljából, sterilizált csomagolásban állítják vám elé; a termék számozással jelölt, ezért nyomon követhető az előállítás és a forgalmazás során; speciális szerszámok segítségével az emberi testbe ültetik be.
            
         
               (4)
            
            
               Az 1212/2014/EU végrehajtási rendelet hatálya alá tartozó terméknek a 8108 90 90 KN-kód alá történő besorolása ezért nincs összhangban a Bíróságnak a C-51/16. sz. ügyben tett megállapításaival.
            
         
               (5)
            
            
               Az 1212/2014/EU végrehajtási rendeletet ezért hatályon kívül kell helyezni.
            
         
               (6)
            
            
               Az e rendeletben előírt intézkedések összhangban vannak a Vámkódexbizottság véleményével,
            
         ELFOGADTA EZT A RENDELETET:
   1. cikk
   A 1212/2014/EU végrehajtási rendelet hatályát veszti.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. november 30-án.
      
         
            a Bizottság részéről,
         
         
            az elnök nevében,
         
         Stephen QUEST
         
            főigazgató
         
         
            Adóügyi és Vámuniós Főigazgatóság
         
      
   
   
      (1)  HL L 269., 2013.10.10., 1. o.
   
   
      (2)  A Bizottság 1212/2014/EU végrehajtási rendelete (2014. november 11.) egyes áruk Kombinált Nómenklatúra szerinti besorolásáról (HL L 329., 2014.11.14., 3. o.).
   
      (3)  A Bíróság C-51/16. sz., Stryker EMEA Supply Chain Services ügyben 2017. április 26-án hozott ítélete, ECLI:EU:C:2017:298.
   
      (4)  A Bizottság 1101/2014/EU rendelete (2014. október 16). a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról (HL L 312., 2014.10.31., 1. o.).
   
      (5)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).